CELEX: 32020D0960
Language: fi
Date: 2020-06-29 00:00:00
Title: Neuvoston päätös (Euratom) 2020/960, annettu 29 päivänä kesäkuuta 2020, Yhteisen tutkimuskeskuksen Euroopan atomienergiayhteisölle toteutettavaksi tarkoitetun Pettenissä sijaitsevan suurvuoreaktorin lisätutkimusohjelman (2020–2023) hyväksymisestä

3.7.2020   
               
               
                  FI
               
               
                  Euroopan unionin virallinen lehti
               
               
                  L 211/14
               
            
         NEUVOSTON PÄÄTÖS (Euratom) 2020/960,
         annettu 29 päivänä kesäkuuta 2020,
         Yhteisen tutkimuskeskuksen Euroopan atomienergiayhteisölle toteutettavaksi tarkoitetun Pettenissä sijaitsevan suurvuoreaktorin lisätutkimusohjelman (2020–2023) hyväksymisestä
         EUROOPAN UNIONIN NEUVOSTO, joka
         ottaa huomioon Euroopan atomienergiayhteisön perustamissopimuksen ja erityisesti sen 7 artiklan,
         ottaa huomioon Euroopan komission ehdotuksen,
         on kuullut tieteellis-teknistä komiteaa,
         sekä katsoo seuraavaa:
         
                     (1)
                  
                  
                     Pettenissä sijaitseva suurvuoreaktori, jäljempänä ’suurvuoreaktori’, on ollut materiaalitieteitä ja -testausta, isotooppilääketiedettä ja ydinreaktoreiden turvallisuutta koskevan yhteisön tutkimuksen tärkeä voimavara.
                  
               
                     (2)
                  
                  
                     Suurvuoreaktorin käyttöä on tuettu lisätutkimusohjelmilla. Viimeisin lisätutkimusohjelma, joka vahvistettiin neuvoston päätöksellä (Euratom) 2017/956 (1) neljäksi vuodeksi, päättyi 31 päivänä joulukuuta 2019.
                  
               
                     (3)
                  
                  
                     Suurvuoreaktorin tukemista olisi jatkettava lisätutkimusohjelmalla vuoden 2023 loppuun, kun otetaan huomioon sen jatkuva merkitys korvaamattomana infrastruktuurina yhteisön tutkimukselle ydinreaktoreiden turvallisuuden parantamisen, terveyden (mukaan lukien lääketieteellisten isotooppien kehittäminen lääketieteelliseen tutkimukseen), ydinfuusion, perustutkimuksen, koulutuksen ja jätehuollon (mukaan lukien mahdollisuus tutkia ydinpolttoaineiden turvallisuuskäyttäytymistä Euroopan kannalta tärkeitä reaktorijärjestelmiä varten) aloilla.
                  
               
                     (4)
                  
                  
                     NRG: Nuclear Research and Consultancy Group V.O.F., jäljempänä ’NRG’, ja Commissariat à l’énergie atomique et aux énergies alternatives, jäljempänä ’CEA’, täytäntöönpanevina toimijoina Alankomaiden ja vastaavasti Ranskan puolesta, joilla on erityinen intressi suurvuoreaktorin säteilytyskapasiteettiin liittyen, ovat sopineet, että ne rahoittavat suurvuoreaktorin kauden 2020–2023 lisätutkimusohjelman kokonaan unionin yleiseen talousarvioon käyttötarkoitukseensa sidottuina tuloina tehtävillä rahoitusosuuksilla.
                  
               
                     (5)
                  
                  
                     Kyseisillä rahoitusosuuksilla olisi rahoitettava suurvuoreaktorin käyttö, jotta tuetaan tutkimusohjelmaa sekä suurvuoreaktorin säännöllistä käyttöä ja ylläpitoa. Jos reaktorin hoitaja NRG antaa Alankomaiden kansalliselle sääntelyviranomaiselle virallisen ilmoituksen lopullisesta sulkemisesta ennen reaktorin turvallisen suojaamisen julistusta, suorittamattomat maksut sekä komission maksuvaatimukset olisi keskeytettävä.
                  
               
                     (6)
                  
                  
                     Lisätutkimusohjelmien välisen jatkuvuuden ja suurvuoreaktorin kauden 2020–2023 lisätutkimusohjelman sujuvuuden varmistamiseksi tätä päätöstä olisi sovellettava 1 päivästä tammikuuta 2020 alkaen. Osan suurvuoreaktorin lisätutkimusohjelman 2020–2023 rahoitusosuuksista olisi voitava kattaa vuoden 2020 aikana aiheutuneet kustannukset.
                  
               
                     (7)
                  
                  
                     Yhteisen tutkimuskeskuksen johtokunta antoi ennalta lausuntonsa (2) komission päätöksen 96/282/Euratom (3) 4 artiklan 2 kohdan mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Hyväksytään 1 päivästä tammikuuta 2020 lähtien neljä vuotta kestävä Pettenissä sijaitsevan suurvuoreaktorin käyttöä koskeva lisätutkimusohjelma, jäljempänä ’ohjelma’, jonka tavoitteet vahvistetaan liitteessä I.
         
         
            2 artikla
            Ohjelman toteuttamiskustannukset, jotka on arvioitu 27 854 000 euroksi, rahoitetaan kokonaisuudessaan Alankomaiden ja Ranskan rahoitusosuuksilla NRG:n ja vastaavasti CEA:n kautta. Tämän määrän jakautuminen esitetään liitteessä II. Tämä rahoitusosuus katsotaan Euroopan parlamentin ja neuvoston asetuksen (EU, Euratom) 2018/1046 (4) 21 artiklan 2 kohdan a alakohdan i alakohdan mukaisesti käyttötarkoitukseensa sidotuksi tuloksi.
         
         
            3 artikla
            
               1.   Ohjelman hallinnoinnista vastaa komissio. Tätä tarkoitusta varten sitä avustaa Yhteinen tutkimuskeskus.
            
            
               2.   Komissio antaa Yhteisen tutkimuskeskuksen johtokunnalle tietoa ohjelman toteuttamisesta.
            
         
         
            4 artikla
            Jos NRG ilmoittaa virallisesti Alankomaiden kansalliselle sääntelyviranomaiselle suurvuoreaktorin lopullisesta sulkemisesta ennen reaktorin turvallisen suojaamisen julistusta, Alankomaiden ja Ranskan velvollisuus suorittaa lisää maksuja NRG:n ja vastaavasti CEA:n kautta keskeytetään, samoin kuin komission tämän päätöksen mukaiset maksuvaatimukset.
         
         
            5 artikla
            Komissio antaa Euroopan parlamentille ja neuvostolle loppukertomuksen tämän päätöksen täytäntöönpanosta ohjelman päätyttyä.
         
         
            6 artikla
            Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            Sitä sovelletaan 1 päivästä tammikuuta 2020.
         
         
            7 artikla
            Tämä päätös on osoitettu kaikille jäsenvaltioille.
         
         
            Tehty Brysselissä 29 päivänä kesäkuuta 2020.
            
               
                  Neuvoston puolesta
               
               
                  Puheenjohtaja
               
               A. METELKO-ZGOMBI
            
         
         
            (1)  Neuvoston päätös (Euratom) 2017/956, annettu 29 päivänä toukokuuta 2017, suurvuoreaktorin lisätutkimusohjelmasta (2016–2019), jonka Yhteinen tutkimuskeskus toteuttaa Euroopan atomienergiayhteisölle (EUVL L 144, 7.6.2017, s. 23).
         
            (2)  Lausunto annettu 18. joulukuuta 2019.
         
            (3)  Komission päätös 96/282/Euratom, tehty 10 päivänä huhtikuuta 1996, yhteisen tutkimuskeskuksen uudelleenjärjestelystä (EYVL L 107, 30.4.1996, s. 12).
         
            (4)  Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).
      
      
         
            LIITE I
            TIETEELLISET JA TEKNISET TAVOITTEET
            Ohjelmalla on seuraavat päätavoitteet:
            
                        1)
                     
                     
                        taata suurvuoreaktorin turvallinen ja luotettava käyttö neutronien saannin turvaamiseksi kokeita varten;
                     
                  
                        2)
                     
                     
                        mahdollistaa se, että tutkimuslaitokset voivat käyttää suurvuoreaktoria tehokkaasti monilla eri aloilla, joita ovat ydinreaktoreiden turvallisuuden parantaminen, terveys (mukaan lukien lääketieteellisten isotooppien kehittäminen), ydinfuusio, perustutkimus ja koulutus sekä jätehuolto (mukaan lukien mahdollisuus tutkia ydinpolttoaineiden turvallisuuskysymyksiä Euroopan kannalta tärkeitä reaktorijärjestelmiä varten).
                     
                  
      
      
         
            LIITE II
            RAHOITUSOSUUKSIEN JAKAUTUMINEN
            Ohjelman rahoittavat Alankomaat ja Ranska.
            Rahoitusosuudet jakautuvat seuraavasti:
            Alankomaat: 26 654 000 euroa;
            Ranska: 1 200 000 euroa;
            Yhteensä: 27 854 000 euroa.
            Kyseiset rahoitusosuudet suoritetaan unionin yleiseen talousarvioon ja sidotaan tähän ohjelmaan. Osa lisätutkimusohjelman rahoitusosuuksista voi kattaa myös vuonna 2020 aiheutuneet suurvuoreaktorin toimintakustannukset, rahoittajajäsenvaltioiden ja komission kesken sovittavan työohjelman mukaisesti.
            Kyseiset rahoitusosuudet ovat kiinteät, eikä niitä voi tarkistaa toiminta-, ylläpito- ja käytöstäpoistokustannusten vaihtelujen perusteella.